**Tiedote**

Tiedote välittää useimmiten tiedon, uutisen, toimintakehotuksen tai kutsun. Sen vastaanottajina voivat olla esim. asiakkaat, jäsenistö, työnantaja, yleisö, viranomaiset tai media. Tavallisesti tiedotteen lähettäjä haluaa vastaanottajan toimivan haluamallaan tavalla. Siksi tiedotteen laatijan on tarkasti paneuduttava vastaanottajan tilanteeseen.

**Sisältö**

Tiedotteen on annettava riittävän tarkat tiedot, jotta vastaanottaja voi toimia tietojen perusteella. Siksi tiedotteen tulisi vastata melkeinpä kaikkiin kysymyssanoihin: kuka on lähettäjä, milloin tiedote on laadittu, kenelle se osoitetaan, mitä asia koskee, mitä tapahtuu ja milloin, mitä pitää tehdä ja miten, miksi? Tiedotteen lopussa on allekirjoitus. Tiedotteesta kannattaa laatia lyhyt ja selkeä esitys. Pääasia on, että perussanoma tulee selvästi ja vaivatta esiin. Sanonnan sävyyn kannattaa myös kiinnittää huomiota. Kohteliaat kehotukset ja näiden perustelut saavat tiedotteen saajan toimimaan paremmin kuin perustelemattomat käskyt.

**Ulkoasu**

Koska tiedote sisältää aina lähettäjän kannalta tärkeän asian, on varmistettava, että siitä tulee myös vastaanottajalle tärkeä. Tiedotteen luettavuuteen on paneuduttava huolellisesti. Kaikki luettavuutta edistävät tehokeinot on käytettävä hyväksi, kuten sivuotsikot, sisennykset, alleviivaukset, numerointi,

luet­telomerkit.

Jos asia edellyttää ja kohderyhmä sallii, tiedotteen ulkoasun voi suunnitella hyvinkin luovasti. Poikkeava ratkaisu herättää aina huomion ja saa vastaanottajan lukemaan tekstin paremmin.

Seuraavalla sivulla esimerkki lehdistötiedotteesta.

muokkaa tätä vielä…

<https://www.meltwater.com/fi/blog/lehdistotiedotteen-kirjoittaminen>

 **MEDIATIEDOTE
 28.11.2020**

 **Julkaisuvapaa heti**

**JHL vaatii koronalisää kaikille koronaeturintamassa työskenteleville**

*Ammattiliitto JHL vaatii koronalisää kaikille jotka eivät voi jäädä etätöihin, vaan joutuvat kohtaamaan koronariskin päivittäin työssään. Tarvitsemme useiden eri alojen ammattilaisia pitämässä Suomen pyörimässä: emme tule toimeen ilman hyvinvointi-, turvallisuus-, kuljetusalojen ja varhaiskasvatuksen ammattilaisia.*

Julkisten ja hyvinvointialojen liitto JHL vaatii, että koronalisä on maksettava kaikille niille ammattilaisille, jotka eivät voi jäädä etätöihin ja joutuvat kohtaamaan koronariskin päivittäin työssään. Tartuntariski ja kontaktien määrä on suuri useassa eri ammatissa ja usealla eri alalla.

* Sydämellinen kiitos kaikille eri alojen ammattilaisille venymisestä ja jaksamisesta korona-aikana niin kouluissa, päiväkodeissa, sairaaloissa kuin vanhuspalveluissa, metro-, raitiotie- ja bussiliikenteessä sekä turvallisuustehtävissä. Henkensä kaupalla he ovat pitäneet palvelut käynnissä. Jokainen heistä on koronalisänsä ansainnut, JHL:n puheenjohtaja Päivi Niemi-Laine linjaa.

Suomessa suositellaan laajasti etätöitä aina kun mahdollista. Suuri joukko eri alojen ammattilaisia ei kuitenkaan voi jäädä etätöihin. He huolehtivat siitä, että yhteiset palvelumme pyörivät ja toimivat niin normaaliaikana kuin koronapandemiankin aikana. He ovat yhteiskunnan toimivuuden kannalta kriittinen joukko, ilman heitä Suomi pysähtyisi.

* Vetoan Marinin hallitukseen: koronalisä kuuluu myös jokaiselle koronaeturintamassa työskentelevälle työntekijälle, Niemi-Laine jatkaa.

**Lisätietoja:**

Puheenjohtaja Päivi Niemi-Laine, Julkisten ja hyvinvointialojen liitto JHL, p. 040 702 4772